ກະຊວງສຶກສາທິການ ແລະກິລາ (ສສກ) ຈັດກອງປະຊຸມລະດັບວິຊາການຂອງໜ່ວຍງານວິຊາການຂະແໜງການສຶກສາເມື່ອວັນທີ 16 ພະຈິກຜ່ານມາທີ່ໂຮງແຮມວຽງຈັນພາຊານະຄອນຫຼວງວຽງຈັນ, ໂດຍພາຍໃຕ້ການເປັນປະທານຂອງ ທ່ານ ຮສ.ປອ ກອງສີ ແສງມະນີ ຮອງລັດຖະມົນຕີກະຊວງສຶກສາທິການ ແລະກິລາ, ທ່ານນາງ ເຄເມັນຊີ ໂອລີແພນ ເລຂາເອກ, ຮັບຜິດຊອບວຽກງານການສຶກສາ ຈາກສະຖານທູດອອສເຕຣເລຍ ປະຈຳ ສປປ ລາວ ແລະ ທ່ານ ບຣາຍອັນ ຟໍຣນາຣິ ຫົວໜ້າດ້ານການຮ່ວມມືຈາກສະຫະພາບຢູໂຣບປະຈຳ ສປປ ລາວ, ມີຫົວໜ້າຫ້ອງການ ກະຊວງສຶກສາທິການ ແລະ ກິລາ, ບັນດາຫົວໜ້າ-ຮອງຫົວໜ້າກົມ, ຜູ້ອຳນວຍການ-ຮອງຜູ້ອຳນວຍການສະຖາບັນ, ສູນ, ຫົວໜ້າ-ຮອງຫົວໜ້າພະແນກ, ພະນັກງານວິຊາການ, ຜູ້ຕາງໜ້າຈາກກະຊວງອ້ອມຂ້າງສູນກາງ, ບັນດາຄູ່ຮ່ວມພັດທະນາ, ແຂກທີ່ຖືກເຊີນ ຕະຫຼອດຮອດພາກສ່ວນທີ່ກ່ຽວຂ້ອງເຂົ້າຮ່ວມ.
ການຈັດກອງປະຊຸມໃນຄັ້ງນີ້, ກໍ່ເພື່ອເປັນການຮັບຮອງເອົາບົດຖະແຫຼ່ງການຮ່ວມ ແລະບົດລາຍງານຄວາມຄືບໜ້າໃນການຈັດຕັ້ງປະຕິບັດວຽກງານຂອງໜ່ວຍງານວິຊາການຂະແໜງການສຶກສາ; ນຳສະເໜີກ່ຽວກັບຄວາມຄືບໜ້າໃນການຈັດຕັ້ງປະຕິບັດວຽກງານໂພຊະນາການ (ລົງເລິກສະເພາະວຽກຂະແໜງການສຶກສາ) ເພື່ອກະກຽມໃຫ້ແກ່ກອງປະຊຸມໂຕະມົນປະຈຳປີ 2016; ລາຍງານການຂຶ້ນແຜນງົບປະມານປະຈຳປີທີ່ມີການຄິດໄລ່ມູນຄ່າ ແລະການເຊື່ອມສານລະຫວ່າງແຜນພັດທະນາຂະແໜງການສຶກສາ 5 ປີຄັ້ງທີ 8 (2016-2020) ແລະ ເປົ້າໝາຍພັດທະນາແບບຍືນຍົງ (SDGs) ເປົ້າໝາຍ 4; ລາຍງານສະພາບລວມກ່ຽວກັບການຈັດຕັ້ງປະຕິບັດວຽກງານການສ້າງຄູ ແລະການບັນຈຸຊັບຊ້ອນພະນັກງານ; ນຳສະເໜີກ່ຽວກັບຜົນການຈັດຕັ້ງປະຕິບັດວຽກງານຢູ່ຂັ້ນແຂວງທີ່ຕິດພັນກັບຫົວຂໍ້ຕ່າງໆຂອງກອງປະຊຸມໂຕະມົນປະຈຳປີ 2016 ພ້ອມທັງສົນທະນາປຶກສາຫາລືກ່ຽວກັບບາງປະເດັນທີ່ຄູ່ຮ່ວມພັດທະນາມີຄວາມຕ້ອງການນຳສະເໜີຕໍ່ພາກສ່ວນຕ່າງໆທີ່ກ່ຽວຂ້ອງຂອງພາກລັດ ເພື່ອຊອກຫາວິທີແກ້ໄຂຮ່ວມກັນ ແລະບັນຫາອື່ນໆທີ່ກ່ຽວຂ້ອງ.
ໃນໂອກາດດັ່ງກ່າວ, ທ່ານຮສ.ປອກອງສີ ແສງມະນີ ໄດ້ກ່າວໃຫ້ຮູ້ວ່າ: ກອງປະຊຸມລະດັບວິຊາການຂອງໜ່ວຍງານວິຊາການຂະແໜງການສຶກສາໃນຄັ້ງນີ້, ແມ່ນເປັນກອງປະຊຸມທີ່ມີຄວາມໝາຍຄວາມສໍາຄັນຫຼາຍ ເພາະວ່າບັນດາຜູ້ເຂົ້າຮ່ວມຈະໄດ້ຮັບຟັງການລາຍງານ ແລະ ຮັບຮອງເອົາບັນດາເອກະສານສໍາຄັນຕ່າງໆທີ່ກ່ຽວຂ້ອງກັບກອງປະຊຸມໂຕະມົນ ປະຈໍາປີ 2016 ໂດຍສະເພາະແມ່ນ ບົດລາຍງານຄວາມຄືບໜ້າ ແລະ ບົດຖະແຫຼງການຮ່ວມໃນການຈັດຕັ້ງປະຕິບັດວຽກງານຂອງໜ່ວຍງານວິຊາການຂະແໜງການສຶກສາໃນໄລຍະຜ່ານມາ ແລະ ບັນດາເນື້ອໃນຂອງເອກະສານສໍາຄັນອື່ນໆທີ່ກ່ຽວຂ້ອງ, ເຊິ່ງເນື້ອໃນຈິດໃຈຫຼັກທີ່ກອງປະຊຸມນໍາມາສະເໜີ, ຄົ້ນຄວ້າປຶກສາຫາລື ແລະ ຮັບຮອງໃນກອງປະຊຸມແມ່ນມີຄວາມສໍາຄັນຫຼາຍໄດ້ຕິດພັນກັບພາລະບົດບາດ, ສິດ ແລະ ໜ້າທີ່ຄວາມຮັບຜິດຊອບໃນການຈັດຕັ້ງປະຕິບັດວຽກງານດັ່ງກ່າວໂດຍກົງ. ດັ່ງນັ້ນ, ຈຶ່ງຮຽກຮ້ອງໃຫ້ບັນດາຜູ້ແທນທີ່ເຂົ້າຮ່ວມກອງປະຊຸມຮ່ວມມື ແລະ ປະກອບສ່ວນແລກປ່ຽນຄໍາຄິດຄໍາເຫັນຢ່າງກົງໄປກົງມາ ຕາມຄວາມຮັບຜິດຊອບຂອງຕົນ ເພື່ອເຮັດໃຫ້ການຈັດຕັ້ງປະຕິບັດກອງປະຊຸມຄັ້ງນີ້ ບັນລຸໄດ້ຕາມຈຸດປະສົງ ແລະ ເປົ້າໝາຍທີ່ວາງໄວ້.
ນອກນັ້ນ, ທ່ານຍັງໄດ້ກ່າວໃຫ້ຮູ້ຕື່ມອີກວ່າ: ລັດຖະບານອອສເຕຣເລຍ ແລະ ສະຫະພາບຢູໂຣບໄດ້ຮ່ວມເຮັດວຽກກັບກະຊວງສຶກສາທິການ ແລະ ກິລາ ເພື່ອພັດທະນາວຽກງານການສຶກສາຂອງລາວຢ່າງໄກ້ຊິດດ້ວຍດີຕະຫຼອດມາ, ເຊິ່ງໃນໄລຍະຜ່ານມາລັດຖະບານອອສເຕຣເລຍ, ສະຫະພາບຢູໂຣບ ແລະ ບັນດາຄູ່ຮ່ວມພັດທະນາຕ່າງໆໄດ້ໃຫ້ການສະໜັບສະໜູນຕໍ່ຂະແໜງການສຶກສາ ແລະ ກິລາຫຼາຍດ້ານ ເປັນຕົ້ນແມ່ນໃຫ້ທຶນການສະໜັບສະໜູນທາງດ້ານຊ່ຽວຊານເພື່ອສ້າງຄວາມອາດສາມາດໃຫ້ແກ່ວຽກງານການຕິດຕາມປະເມີນຜົນ ແລະ ວຽກງານແຜນການ-ການເງິນ, ໃຫ້ທຶນການສະໜັບສະໜູນເພື່ອຈັດຕັ້ງປະຕິບັດຫຼາຍໂຄງການແລະ ແຜນງານໂດຍສະເພາະໄດ້ສຸມໃສ່ພັດທະນາວຽກງານການສຶກສາຂັ້ນພື້ນຖານ. ຫຼັງການສຶກສາຂັ້ນພື້ນຖານ ແລະ ວຽກງານອື່ນໆສາມາດເວົ້າໄດ້ວ່າໂຄງການ ແລະ ແຜນງານດັ່ງກ່າວ ເປັນຕົວແບບທີ່ດີໃນການຈັດຕັ້ງປະຕິບັດໃຫ້ແກ່ການພັດທະນາຂະແໜງການສຶກສາເບັນລຸໄດ້ ແລະ ແກ້ໄຂຄວາມແຕກໂຕນດ້ານການເຂົ້າເຖິງການສຶກສາຂັ້ນພື້ນຖານ, ຫຼັງການສຶກສາຂັ້ນພື້ນຖານ ໂດຍສະເພາະໃນບັນດາເມືອງທີ່ຢູ່ເຂດຊົນລະບົດຮ່າງໄກສອກຫຼີກ ແລະ ຕົວເມືອງໄດ້ມີການພັດທະນາ ແລະ ສາມາດຫຍັບເຂົ້າຫາກັນເທື່ອລະກ້າວ, ເຫັນວ່າເປັນການຊ່ວຍເຫຼືອທີ່ມີຜົນປະໂຫຍດອັນໃຫຍ່ຫຼວງເຂົ້າໃນການຈັດຕັ້ງປະຕິບັດວິໃສທັດ, ນະໂຍບາຍ, ຍຸດທະສາດ ແລະ ແຜນພັດທະນາຂະແໜງການສຶກສາ ແລະ ກິລາ 5 ປີ, ຄັ້ງທີ 8 (2016-2020) ເພື່ອເຮັດໃຫ້ບັດລຸຕາມແຜນການທີ່ວາງໄວ້.
(ສາວແກ້ວອຸດົມ)